Liikunnan ja urheilun toimihenkilöt JHL ry

TOIMINTASUUNNITELMA 2020

YLEISTÄ/EDUNVALVONTA

Vuosi 2020 on yhdistyksemme 72 toimintavuosi. Vuoden päätavoite on yhdistyksemme tunnettuuden lisääminen liikunta- ja urheilujärjestöissä työskentelevien parissa ja tätä kautta jäsenmäärän kasvattaminen. Toimintavuoden aikana järjestetään yhdestä kahteen jäsenhankintatilaisuutta Sporttitalolla Pitäjänmäellä.

Nykyinen työehtosopimuksemme on voimassa 31.1.2021 asti. Vuoden 2020 palkankorotukista ei tätä kirjoitettaessa vielä ollut tietoa, mutta neuvottelutulokseen tulee päästä 30.10.2019 mennessä, tai työehtosopimus voidaan irtisanoa päättymään 31.1.2020.

Mielenkiinnolla seurataan liikuntajärjestöjen valtionavustusjärjestelmän kehitystyötä, joka näyttää venyvän edelleen, nyt tavoiteaikataulu on saada uudet kriteerit käyttöön vuoden 2020 aikana, jolloin uusi kriteerejä käytettäisiin vuosien 2021-24 valtionavustuksia myönnettäessä.

HALLINTO/JÄRJESTÖTOIMINTA

Yhdistys järjestää toimintavuoden aikana kaksi sääntömääräistä kokousta. Kevätkokous järjestetään 25.3.2020 Sporttitalon lähellä Pitäjänmäellä ja syyskokous järjestetään samassa paikassa 25.11.2020.

Yhdistyksen hallitus kokoontuu toimintavuoden aikana kuusi kertaa. Hallituksen kokoukset pyritään järjestämään jäsenten työpaikoilla, jolloin pystytään lisäämään tietoisuutta yhdistyksestämme ja sen toiminnasta eri liikuntajärjestöissä. Hallituksen kokousajat sovitaan loppuvuodesta 2019. Yhdistyksen hallituksen alaisuudessa toimii TUL-jaosto.

Hallitus käsittelee kokouksissaan mm. seuraavia yhdistyksen asioita: yhdistyksen toiminta- ja taloussuunnitelmien laatiminen ja niiden toteutumisen seuranta, yhdistyksen jäsenmäärän kehittyminen, yhdistyksen jäsenten edut ja niiden valvonta, luottamusmiesjärjestelmä, palkkausjärjestelmä sekä Vierumäen lomaviikot ja muu virkistystoiminta.

KOULUTUSTOIMINTA

Vuoden 2020 aikana järjestetään koko jäsenistölle suunnattu ajankohtaiskoulutustilaisuus 17.-18.4.2020, jonka aiheena ovat mm. työssä jaksaminen, työyhteisön kehittäminen, liikunnan ja urheilun erityiskysymykset palkkausjärjestelmässä ja työehtosopimuksessa ja muut jäsenistön esille tuomat asiat. Vuoden 2021 JHL:n tapahtumakalenteriin pyritään saamaan jälleen mukaan liikunta- ja urheilujärjestöjen ajankohtaispäivät, joita ei muutamaan vuoteen ole järjestetty.

TIEDOTUSTOIMINTA

Yhdistyksen tiedotusta hoidetaan pääsääntöisesti sähköpostitiedottein sekä yhdistyksen netti- ja facebook-sivuilla.

MUU TOIMINTA

*Opinto avustukset*

Yhdistyksen jäsenet voivat hakea opintoavustusta omaehtoiseen ammattitietouden ja ammattitaidon kehittämiseen liittyvään koulutukseen.

*Vapaa-ajan toiminta*

Yhdistyksellä on käytössä Kulttuuri- ja liikuntasetelit. Seteleitä jaetaan vuonna 2020 hallituksen päätöksen mukaisesti 15 kpl/jäsen.

*Vierumäen lomaosake ja muut lomanviettomahdollisuudet*

Vierumäen Loma-Aika Oy:n lomaviikkojen käyttöä haetaan jälleen vuodelle 2020. Vierumäen lomaviikot myönnetään vuosittaisen hakumenettelyn pohjalta jäsenistön käyttöön. Jäsenistöllä on myös Retkikonttaisen käyttömahdollisuus. Yhdistyksen omien vapaa-ajan paikkojen lisäksi jaetaan tietoa JHL ry:n lomakohteista, joita on eri puolella Suomea. JHL ry tiedottaa lomakohteistaan sekä niiden hakuajoista omilla verkkosivuillaan.

*Virkistystoiminta*

Toimintavuoden aikana järjestetään ainakin yksi teatteri-ilta jäsenistölle pääkaupunkiseudulla.

*Huomionosoitukset*

Muistamisissa noudatetaan vakiintuneita muotoja.

**TOIMINTAKALENTERI 2020**

|  |  |  |
| --- | --- | --- |
| Tammikuu | Hallituksen kokous (järjestäytyminen) |  |
| Helmikuu | Jäsenhankintatilaisuus |  |
| Maaliskuu | Hallituksen kokous (tilinpäätös ja toke)  Kevätkokous 25.3.2020 | Jäsentiedote & Kevätkokouskutsu |
| Huhtikuu | Ajankohtaiskoulutus 17.-18.4.2020 |  |
| Toukokuu | Hallituksen kokous | Jäsentiedote |
| Kesäkuu | Kesäkausi alkaa |  |
| Heinäkuu | Lomakausi |  |
| Elokuu | Hallituksen kokous | Jäsentiedote |
| Syyskuu | Hallituskoulutus |  |
| Lokakuu | Hallituksen kokous (tosu & tal.arv.) | Syyskokouskutsu |
| Marraskuu | Syyskokous 25.11.2020 |  |
| Joulukuu | Hallituksen kokous ja pikkujoulut | Jäsentiedote |